文昌大洞仙經

《 玉清文昌大洞仙經 》 是道教文昌帝君之經典 ， 夫大洞仙經自太元受後 ， 歷虞夏商周 ， 暨漢唐宋 ， 而迄於今 ， 內容述文昌帝君向元始天王求授大道之要 ， 乃授蒼胡頡寶珠 ， 其珠光所結經文 ， 盡是祕密心訣 ， 修丹道之細則 ， 上仙亦難盡明 ， 而百姓日誦 ， 可化幽扶氣 、 消災超升 。 雍正六年 ， 文昌降示修正 《 玉清文昌大洞仙經 》 ， 分爲上中下三卷 ， 成二十四章終定本經文 。 大洞窮源境漫虛 ， 人生苦短壽欲長 ， 蒼胡寶光凝篇籍 ， 陰陽暗運結丹穉 ， 千載有緣承寶訓 ， 一觸真空化幽癡 ， 願君寶鴨薰篆息 ， 清心沐浴後讀之 。 大洞仙經原序 大凡事之有其究竟者 ， 必有其原來 。 如洞經一書 ， 人但知爲吾學道之書 ， 而不知乃吾敘述之書也 。 人但知三十六章之是守 ， 而不知三十六章之訛復也 。 吾久欲定正 ， 惜未得人 ； 即有其人 ， 始似勤恆 ， 繼謂虛渺 ； 或半途而廢者有之 ， 或已成而疑訾者有之 。 嗚呼 ！ 人多若此 ， 吾何望焉 。 是以即欲定正 ， 而終無由矣 。 即如本朝大吾道之化者 ， 賴彭氏兄弟 （ 即彭太史定求輩 ） 發其源 ， 其始之勤勤弗懈 ， 亦不可不謂爲誠篤者也 ， 繼則矜奇自滿 ， 以貴怠功 ， 始終不無二致 ， 則亦奚足尚哉 。 下此則淺嘗者愈衆 ， 寧堪問耶 。 雍正五年冬 ， 有符圖司教金本存 ， 疏呈洞經原由 ， 乃稱久欲欽依元範 ， 刻志修持 ， 深苦傳本互異 ， 實難遵守 ， 懇恩勅仙定正詳註 ， 以便刊傳 ， 以廣大化 。 閱之適契吾心 ， 且喜本存之勤恆也 。 因勅某仙與某人爲師 ， 令其註明傳世 ， 不期某生亦復怠慢 ， 視爲可有可無 ， 經年於滋 ， 功無十一 。 其中雖有頗可取之人 ， 請師解注 ， 而諸仙亦只依諸傳本爲之訓話 ， 凡章句之訛復 ， 與夫洞經之原來究竟 ， 卒未之言也 。 吾苟不親爲詳本末 、 定章次 、 正字句 ， 則本存之捧誦刊刻 ， 不惟徒費心力 ， 而且以訛傳訛 ， 貽誤來茲 ， 將莫如其底止矣 。 然吾欲親正 ， 究難得人 。 幸天道不終剝 ， 剝極而復 ； 人心無悉困 ， 困中有亨 。 本存而外 ， 復有華如琪其人者 ， 矢志投誠 皈依吾化 。 吾見其年雖少 ， 其信頗專 ， 愛命代吾傳筆 ， 定正字句之重誤 ， 序解章目之結末 。 自序經以至結經 ， 共二十四章 ， 皆述吾成己之始 ， 成物之終者 ， 今一一爲之揭示 ， 如每章皆有元始天王曰之句 ， 以人看之 ， 似即吾師所授之玉經 ， 而不知乃吾得道之後 ， 復蒙吾師授以蒼胡頡寶珠 ， 其珠光煥爲彩雲 ， 結成此經 ， 皆序吾入門求道保元 ， 以至成道 ， 度厄化幽 ， 悉由吾師授以玉經而得 ， 以造夫太玄也 。 其必冠以此五字者 ， 又吾於珠光所結經文之上加之 ， 以志不忘本之意 。 至吾師所授之玉經 ， 自吾得道後 ， 吾師復祕於大洞矣 ， 其傳世者 ， 即此經也 。 夫此經自太元受後 ， 歷虞夏商周 ， 暨漢唐宋 ， 而迄於今 ， 屢經興廢 ， 其得不跡熄而存者 ， 諒多記傳鈔授 ， 故錯訛互異 ， 以至於斯 。 吾今者因本存之誠懇 ， 華生之信篤 ， 故不厭煩囂 ， 親降校正 ， 俾本存奉此刊傳 ， 以爲定本 ， 庶後之習者得其源矣 。 時 雍正六年戊申五日文昌帝君序於蜀渝永濟壇 《 玉清文昌大洞仙經 》 上卷 序經章第一 道言 ： 昔在龍漢劫初 ， 元始天王出大洞玉經於高上玉清宮 ， 命吾演太玄次玄之道 ， 吾自是勤誦不輟 。 元始天王見吾求道心誠 ， 遂以太玄之音 ， 流響玉清 ， 弘大帝德合一之道 ， 示九統之法 ， 傳九光之符 。 吾不敢自私 ， 因公之世 ， 人能誦之 ， 登齋修行 ， 自然萬神歡慶 ， 萬靈護持 ， 萬聖感格 ， 萬仙翕臨 ； 可以飛度三災四煞 ， 五鬼六害 ， 七傷八難 ， 九厄十惡 ， 立望登仙入聖 ， 不待有所作爲 ， 而自無不爲也 。 苟不誦之 ， 由是善念泯滅 ， 惡念日增 ， 何以登仙入聖乎 ？ 有能宏施無窮功德 ， 廣刻大洞經文 ， 普示天下觀望 ， 以爲典型 ， 則玉帝降鑑 ， 而飛天親迎矣 ； 然不獨可以榮本身 ， 且並將歷代遠祖 ， 歷劫種親 ， 俱可以超升而更生矣 ； 世胄接仙 ， 長爲貴人 ， 功滿道備 ， 骨肉同升 ， 乘龍駕雲 ， 上朝玉清 。 序事章第二 元始天王曰 ： 真陽帝賓老 ， 受事會玉皇 ， 滅魔除穢屍 ， 百司詣絳宮 。 逸宅丹玄內 ， 五炁結十方 ， 七轉司命至 ， 三回召仙公 。 泰山主鬼者 ， 急校三官中 ， 十德初成基 ， 同飛七覺元 。 此章言真陽之炁 ， 乃生化之宰 ， 至貴至尊 ； 人能全之 ， 則萬理皆備 ； 時而受之以事 ， 以一貫萬 ， 左右逢原 ， 內無情識之擾 ， 外無形骸之役 ， 百體從令於心 ， 心有主則所得益固 ， 意大定而五行自全 ； 靜極見天地之心 ， 命由我立 ， 功純具長生之道 ， 仙可立致 ， 養成純陽之體 ， 不墮陰邪 ， 而三元爲之混合 ， 其德之成 ， 不有基乎 。 至此則踐形儘性 ， 觸處天機 ， 七竅光明 ， 而有以還其本來之面目矣 。 序理章第三 元始天王曰 ： 清靈扇八極 ， 鼓輪三華城 ， 披此胞胎結 ， 六祖受福生 ， 辰宿皆衛道 ， 常守帝一營 ， 公子執五符 ， 太一居紫房 ， 三合永不紊 ， 拔升玉帝宮 。 少女鬱墨子 ， 預兆一炁中 ， 拘制精血液 ， 盈滿五臟充 ， 十真登紫房 ， 帝子化金仙 ， 白玉飛符召 ， 引升龍臺天 。 此章言清靈之氣 ， 放之則彌六合 ， 斂之則在一身 ， 原本週流不息 ， 初無間斷 ， 特人自昧之耳 。 若能知之採取烹煉 ， 則珠落黃庭而結胞胎 ， 六根清淨 ， 自然解脫 。 又於子午時中 ， 勤加保護 ， 守中抱一 ， 綿綿不絕 ， 私無所容 ， 則以母炁伏子炁 ， 子母相戀 ， 融合無間 ， 以此先天真種 ， 蟄藏炁穴 ， 住息溫養 ， 三元混一 ， 永不紊亂 ， 與道爲體矣 。 然其功必有所匠由始 ， 故學道者 ， 惟先將嬰兒奼女 ， 交合一炁 ， 立爲根基 ， 情慾不幹 ， 精液滿盈 ， 然後煉精歸炁 ， 煉炁歸神 ， 全其本真 ， 變化爲丹 ， 長生不壞 ， 其形神俱妙 ， 復還太虛 ， 自有白玉之符相召 ， 而引升於龍臺天焉 。 序源章第四 元始天王曰 ： 紫精毓華林 ， 長眠太無外 ， 玉房生寶雲 ， 九扇胞胎內 ， 帝賓奉玉符 ， 三光回紫蓋 ， 蒼玉斌來生 ， 衛此長夜會 。 五靈度符籍 ， 九統合九光 ， 太玄居玉清 ， 紫陽發萬生 。 元精育九靈 ， 元父結胎仙 。 詳源章第五高上洞元 ， 元生九天 ， 炁祖太無 ， 衆風映元 ， 曾親絕散 ， 四清睹閒 ， 帝一上景 ， 連衆攝煙 。 長契一運 ， 七世投閒 ， 託靈屬命 ， 華灼自然 ， 流輝六曜 ， 泯邈沉遷 ， 凌梵御暉 ， 西華彰安 ， 並編帝簡 ， 盡得解源 。 胎田邃路 ， 世發玉蘭 ， 靈光八暉 ， 萬神俱生 。 入門章第六元始天王曰 ： 高上宴紫清 ， 五老輔玉根 ， 太素拂渺景 ， 合符帝一尊 。 白帝皓育獎 ， 回金太霞卿 ， 度我死戶閉 ， 拔出三途升 。 十通內斯生 ， 妙行由此興 ， 洞明光景中 ， 帝一真玄經 。 求道章第七 元始天王曰 ： 玉虛順玄歸 ， 天晨金霄遊 ， 朗朗生帝境 ， 頃爾駕玉洲 ， 左輔命神童 ， 右弼命書符 ， 明真煥九霄 ， 三日映玄敷 ， 千景並生矜 ， 內有幽寥旡 ， 令我得長年 ， 千劫始一週 ， 黃籙保劫仞 ， 披錦入神邱 ， 太一務命根 ， 公子召合符 ， 十回度初心 ， 得入大信根 。 守道章第八 元始天王曰 ： 玉帝玄上旛 ， 制命九天玄 ， 七覺乘妙道 ， 歡熙神風還 ， 飈燦北停華 ， 紫英列東班 ， 琳和九霄外 ， 玉符徵太玄 ， 三素生泥丸 ， 發耀金靈間 ， 元君誦萬遍 ， 一心守衛專 ， 十善生玄中 ， 度厄而自然 。 《 玉清文昌大洞仙經中卷 》 序經章第九 道言 ： 爾時 ， 元始天王眉放青毫 ， 頂旋紫炁 ， 萬華寶蓋 ， 浮羅覆形 ， 玉光金耀 ， 紆絢光輝 。 由是吾見吾師如此 ， 乃愈加精銳 ， 是以功行大成矣 。 保元章第十 元始天王曰 ： 太真統九炁 ， 洞景寄神通 ， 玉帝乘朱霄 ， 綠霞煥金墉 。 上館雲珠內 ， 仰接無極中 ， 靈關太漠下 ， 靄靄竟衝空 。 冥化混離坎 ， 一元寂火空 ， 寂滅高洞上 ， 玉宸保大洞 。 西拔六祖根 ， 南解累勢兇 ， 體矯萬精波 ， 神王攝十方 。 大歸返胎元 ， 三合乘天龍 。 明玄章第十一 元始天王曰 ： 紫炁太旡中 ， 三元上景衢 ， 秀朗大寶輝 ， 昭昭扇帝敷 ， 伯史啓三素 ， 帝臨登玉虛 ， 慶炁育五雲 ， 司命神明初 。 十華妙行仙 ， 制魔生六明 。 通微首章第十二 元始天王曰 ： 太玄天地通 ， 浮雲不能入 ， 神宗理靈襟 ， 龍山秀玉峯 ， 金房鬱明霞 ， 九天爲高宮 ， 黃庭涉北元 ， 元父在回明 。 朱晶啓明師 ， 幽寥登上清 ， 參透玄中妙 ， 長保大洞經 。 通微二章第十三元始天王曰 ： 辰中五景炁 ， 三秀登霄庭 ， 滄臺飛羽輪 ， 迎延道已成 。 司命奉帝書 ， 號曰玄度卿 ， 保生太霞宮 ， 列賓館玉清 。 命門合津延 ， 守我身常寧 ， 左攜元素君 ， 右攜朱鬱靈 。 太玄度迷覺 ， 遍施大洞文 ， 紫華領胎仙 ， 元命真中神 。 通微三章第十四 元始天王曰 ： 金闕上景炁 ， 十方輝紫煙 ， 三合太一尊 ， 帝招太旡神 ， 七轉召嶽真 ， 玉符告三官 ， 拔籍三途下 ， 受生高上辰 。 太帝八靈王 ， 一化回慶雲 ， 桃君守六合 ， 謹精衛泥丸 。 太清八景觀 ， 十德真文宣 ， 保守神中神 ， 元命自然生 。 度厄章第十五 元始天王曰 ： 太素三華炁 ， 晨登廣寧堂 ， 玉京表玄籍 ， 守命賅道康 。 迴風散萬魔 ， 金符超廣鄉 ， 撫御地下戶 ， 保守長生王 ， 轉入上仙門 ， 八景齊洞陽 。 明洞章第十六 元始天王曰 ： 皇上超無景 ， 輪轉九曜停 ， 迴風混帝心 ， 八景運 常寧 。 廣霞參神天 ， 五帝散日精 ， 液逸元中膜 ， 血凝五華平 。 體寶圓珠映 ， 流曜瑩光形 ， 號爲壽逸阜 ， 亦曰澄源亭 。 俱滅三惡機 ， 啓籍登大明 ， 令我保仙真 ， 仙綬披綠青 。 解禍冥途中 ， 祈福超上靈 ， 度世登玉卿 ， 累祖返胎嬰 。 洞觀旡礙空 ， 元始通其明 ， 驪珠現真形 ， 內外洞照清 。 《 玉清文昌大洞仙經下卷 》 序經章第十七 道言 ： 爾時 元始天王 ， 以大洞高上混洞太旡元始天寶地靈之氣 ， 結一寶珠 ， 命之曰蒼胡頡 。 曰 ： 吾以此寶 ， 從道妙一 ， 善貸生根 ， 孕元分元 ， 誕始傳真 ， 化生萬物 ， 凝成一氣 。 大哉至寶 ， 惟我獨存 ， 今爲玉宸道君重出斯寶 。 諸天帝王 ， 天真大聖 ， 瞻望寶光 ， 其光輝燦爛 ， 而分敷之四方 ， 遂凝聚而成彩雲 ， 絢爛而成詞章 ， 由是百千億萬 ， 結成大洞仙經文光 。 因會諸天帝王 、 天真大聖 ， 以清明識 ， 以始通觀 ， 以華灼通 ， 齊聲宣詠大洞雲章 ， 音徹諸天 ， 流響九地 ， 稱名神鄉 ， 一切神靈 ， 不離本座 ， 朗誦雲章 ， 目睹之而絢爛 ， 耳聞之而稱揚 。 其下有懶惰之人 ， 皆由百生障滅 ， 萬劫塵埋 ， 一旦光音所及 ， 遂於一時頃刻間 ， 脫離苦海 。 故雖目見耳聞 ， 終成渺渺 。 於是太玄道父 ， 前詣蕭臺 ， 再拜稽首 ， 求授寶珠所結大洞經文 ， 俯賜凡間 ， 庶以導化衆生 ， 令其各遵經語 ， 俾免萬災 ， 弘誓願言 ， 殷勤啓請 。 元辰大聖玉宸道君乃親付太玄道父蒼胡頡寶珠 ， 並告曰 ： 此寶久祕於吾 ， 幾欲重出 ， 不期上智無幾 ， 下愚最多 ， 不知悔悟者十之九 ， 知悔悟者百無一 ， 吾故未輕出也 。 今幸有爾太玄求請 ， 吾故又授之 。 惟願吾子鄭重此寶 ， 備述其源 ， 不必問凡與聖 ， 只一一化他爲善 。 是吾之願也夫 ！ 是吾之願也夫 ！ 通明章第十八 元始天王曰 ： 太陽化五辰 ， 紫霄歸玄路 ， 元君保容重 ， 守胃塞死戶 。 金符煥北華 ， 玉宸拔六度 ， 帝真灌上升 ， 斷息三途苦 。 洞明清淨光 ， 帝心大神通 ， 命宿出自然 ， 根本源由中 。 未來及他心 ， 一切無礙融 ， 洞源與洞明 ， 萬道由通生 。 還元章第十九 元始天王曰 ： 養精上華炁 ， 太微玄景童 ， 神化玉室內 ， 飛羽逸紫空 。 日爲三才貴 ， 奉符照地中 ， 開關把金節 ， 閉戶扣瓊鍾 。 滅魔三酆野 ， 招靈上清宮 ， 冥冥窮陰關 ， 聚精六合中 。 及老變皓形 ， 發白返童容 ， 洞源清淨光 ， 操持有其功 。 咽液生萬神 ， 神水華池融 ， 湧泉灌而潤 ， 往來無有窮 。 道成周而始 ， 天根常茂豐 。 化幽首章第二十 帝君曰 ： 此四章名化幽 ， 蓋言吾既成己 ， 尤須成物 ； 而成物之量 ， 必盡幽冥 ， 方爲無欠 。 故請吾師元始天王 ， 度厄靈符 ， 而爲先天公據 ， 以拔度之 。 元始天王曰: 玉宸九天司 ， 太上大道君 ， 常保向化人 ， 九回鏡中清 。 解帶玉映室 ， 乘景入四明 ， 提撕日中主 ， 勤宣月中神 。 太乙召天魔 ， 帝君校萬精 ， 拔擢死積炁 ， 越度仙黃庭 。 帝立三關上 ， 八風舞神兵 ， 洞微旡窒礙 ， 化及衆幽靈 。 化幽二章第二十一 元始天王曰 ： 太清浮絕空 ， 三天寶神符 ， 日中開五暉 ， 大地恩無窮 。 捧籍登大明 ， 受籙金華樓 ， 五臟植玉根 ， 炁通生清明 。 定和妙明覺 ， 元息自長生 。 化幽三章第二十二 元始天王曰 ： 太極元景王 ， 拔出一切魂 ， 九元解重劫 ， 六合得上升 。 徘徊秀華下 ， 俯仰化五靈 ， 飛仙升玉堂 ， 形神回孩嬰 。 洞虛清和淨 ， 華通引玄明 。 化幽四章第二十三 元始天王曰 ： 無極真仙機 ， 洞中保元炁 ， 正位左右仙 ， 長生虛靈世 ， 洞中五符籍 ， 玉宸得合一 ， 魂生太無中 ， 魄受吾道密 。 從茲化幽無 ， 七炁永無滯 ， 靜真明至理 ， 至老長不易 。 結經章第二十四 玉宸道君 ， 初定通息 ， 太和一千 ， 中觀變真 ， 離相清塵 ， 元合五千 ， 坐在立亡 ， 大定全真 ， 妙行通靈 ， 初曰通炁 ， 次曰通神 ， 終曰通靈 ， 萬通成真 ， 道備登宸 ， 超脫飛昇 ， 過度三界 ， 往來三清 ， 正品大洞 ， 天一帝尊 ， 六度萬通 ， 功圓行成 ， 千和萬合 ， 自然成真 。 Category: 道教文獻